**Automaalauksessa tavoitteena täydellinen jälki**

Automaalauksen kilpailutehtävät ovat ajoneuvomaalaukseen liittyviä työtehtäviä, joissa arvioidaan teorian ja käytännön työtaitojen hallintaa.

Toista vuotta Järvenpäässä automaalausta opiskeleva **Vili Vinni** seuraa opiskelukaverinsa työskentelyä maalausteltassa. Ulkona paukkuva sade ei häiritse automaalaukselle rakennetussa teltassa työskenteleviä kilpailijoita. Porukka on tilanpuutteen vuoksi jaettu joissakin tehtävissä kahteen ryhmään.

– Täällä on nyt tehty muovikorjauksia, lokareiden hiontaa ja maalausta. Osa on tällä hetkellä siirtynyt jatkamaan tehtäviä toisen ammattikoulun tiloihin. Täällä töitä tekevät ovat tehneet konepeltejä ja lokareita sekä pohjamaalia ja rajauksia konepeltikuvioihin, Vinni luettelee.

– Kilpailutehtävät eivät ainakaan minun mielestäni ole kovin haasteellisia. Jotkut kohdat, kuten muovikorjaus, on vaikeaa.

Automaalauksessa erityisen tärkeää on Vinnin mielestä kiinnittää huomiota työturvallisuuteen ja siihen, että jälki on täydellistä. Muuten maali voi päästä läpi ja työ epäonnistua.

– Ainakin meidän koulun edustajamme **Joonas Ojala** (Keudan ammattiopisto) näyttää vetävän rennosti. Kaikilla varmaan jossain kohtaa alkaa hieman homma kuitenkin painaa.

Lisätietoja: Lajivastaava Petri Honkala, puh. 050 3627 597

Tiedote ja kuvat: Jessi Ristilä, puh. 040 510 3847